JEFF LAZARUS
Figyelj, ahogy Ő!

Tartalom

Lehet egy kutya a sikeres élet titka? Néhányan talán tudják, hogy lehet, de a gazdik túlnyomó többségének eszébe sem jut ilyesmi. Jeff Lazarus ebben a fantasztikus könyvben bebizonyítja, hogy lehet. A címlapon látható Vándor is azt üzeni, amit a szerző: ha képes vagy olyan figyelemösszpontosításra, amilyenre hűséges négylábú barátod, a siker biztosan nem marad el!

Tanulj a kutyádtól figyelni, élni, sikeresnek lenni! Vedd észre, hogy Ő soha nem szakít félbe és nem akarja befejezni helyetted az elkezdett mondatot. Soha nem ad kéretlenül tanácsot, és ha elmondasz egy történetet, nem akar rádlicitálni egy még jobbnak vélt történettel. Viszont elképesztően élénk és őszinte érdeklődéssel hallgat meg téged, és odafigyel rád egész lényével.

Lazarus az emberek közötti jóviszony pszichológiáját fogalmazza meg, annak az alaptételnek a felvállalásával és meggyőző bizonyításával, hogy az emberek közötti megértésnek ez az igazi alapja: figyelmesen meghallgatni a másikat.

A Figyelj, ahogy Ő! elolvasása után te is kipróbálhatod, hogy igaza van-e a szerzőnek. Igaz-e, hogy az emberek, akár a kutyák, imádattal csüngenek azokon, akik meghallgatják őket, és irántuk érzik a legnagyobb bizalmat.

A szerző nem rejti véka alá azt a véleményét, hogy az ember fanatikus kutyaimádata szintén ebből a meggyőződésből táplálkozik: a kutyánk az a lény, aki a legjobban tud ragaszkodni hozzánk!

JEFF LAZARUS

Figyelj, ahogy Ő!
És üzenj te is a világnak...

Atlantic Press Kiadó

Budapest, 2016.

A fordítás az alábbi kiadás alapján készült:

LISTEN LIKE A DOG

...and Make Your Mark on the World

© 2016 by Jeff Lazarus

Health Communications, Inc.

Deerfield Beach, Florida

Fordította

Dézsi Ibolya

Szerkesztő

Bokor Pál

Tördelés, tipográfia

Cseszkó Renáta

Felelős kiadó

az Atlantic Press Kiadó igazgatója

Atlantic Press Kiadó

1114 Budapest, Bartók Béla út 55.

Tel: 212-2443

E-mail: atlantic.new@chello.hu

www.atlanticpress.hu

„Természetesen, komoly oka van annak, hogy sok embert különleges kötelék fűz a kutyájához. A kutya odaadó figyelmével arra ösztökél, hogy megmutassuk valódi énünket, utat nyitva magunknak egy őszinte és pozitív kommunikáció lehetősége felé, még ha ez nem is verbális. Jeff Lazarus ezzel a felbecsülhetetlen könyvvel útmutatót adott a kezünkbe, hogyan éljünk boldogabb és eredményesebb életet. Iróniája nevetésre fakaszt, de végül rájössz, hogy a kutyádtól tényleg van mit tanulnod, főleg azt, hogy hogyan válj igazán jó hallgatóvá!”

Dr. Marty Becker, amerikai

állatorvos, a New York Times bestseller szerzője

Köszönet minden kutyának,

amiért az évek során meghallgatták ugatásomat.

Utána mindig jobban éreztem magam.

Köszönetnyilvánítás

Minden tudásomat és képességemet az odafigyelés művészetében az én drága hallgatag gurumnak, aranyszínű, négylábú bundás angyalomnak, Vándornak köszönhetem. A legviccesebb, legokosabb és legaranyosabb lénynek, akit valaha ismertem. Minden nap érzem, mit jelentett Vándor az én életemben, és rendkívül hiányzik.

D. E. – végtelen szereteted és támogatásod nélkül nem sikerült volna, te vagy a legjobb!

Köszönöm A. W. a barátságodat, és hogy megmutattad a nyilvánvalót: ez az a könyv, amit egész életem során írtam. Köszönöm a HCI könyvkiadó munkatársainak, hogy szeretik a kutyákat és segítettek, hogy világgá kürtöljem, mennyire fontos mások meghallgatása.

Köszönöm mindazoknak, akik hittek bennem és bátorítottak törekvéseimben az évek során. Pozitív hatással voltak rám és a munkámra. Áldásnak érzem az évek alatt megtapasztalt figyelmet, ezért köszönet jár elsősorban a kutyáknak, de annak a néhány türelmes embernek is. Most már az én vágyam is az, hogy a világ egy jobb hely legyen. Egy nagy hallgatóság.

Köszönöm a világ összes kutyájának. Nélkületek sokkal kevesebb vidámság, boldogság, és szórakozás lenne a világon, és sípoló játék és jutalomfalat.

Vándor, az én „figyelő gurum”. Itt az első Hálaadásakor, éppen a kertből megérkezve, bűnösségének bizonyítékával az orrán. És bár tagadta, hogy köze volna a felásott kerthez, mindig figyelt rám, amikor megkértem.

Bevezetés
Tanulj a Mestertől, az ember legjobb hallgatójától

A legjobb pszichiáter a világon

egy kölyökkutya, amelyik arcon nyal.

BEN WILLIAMS

Beszélgettél már kutyával? Nem csak a „Ki a jó fiú? Buksi jó fiú” típusú dumára gondolok, hanem úgy igazán? Például a küzdelmeidről, a szomorúságodról, az örömödről? Leküzdötted valaha önteltségedet, és felfedted a csupasz lelkedet egy kutya barátodnak? Ha nem, akkor érdemes kipróbálnod. Időpont egyeztetés nem szükséges, utólagos díj sincs. Talán egy séta, vagy simogatás…

Ha már mégis volt ilyen, és elmondtad neki, hogyan érezted magad utána? Valószínűleg szabadnak. Kötetlenül elmondhattad, amit csak el akartál mondani, anélkül, hogy meg kellett volna magyaráznod az okokat, megvédened a pozíciódat, vagy jópofiznod kellett volna ahhoz, hogy meghallgassanak. Szabadon átadhattad magad az érzelmeidnek.

Valószínűleg nem siettettek, beszélhettél hosszan, anélkül, hogy az óráját vagy a mobilját leste volna, vagy minduntalan az ajtóra révedt volna a tekintete.

Nem kétséges, hogy érezted az ítélkezés nélküli együttérzést. Akár egy hármas gyilkosságot is bevallhattál volna, és a hallgatód nem tett volna feljelentést ellened.

Valószínűleg érezted a támogatást, mert a hallgató nyilvánvalóan a Te oldaladon állt. Érezhetted a pozitív, együtt- érző energia feléd áramlását.

Egy másik lény világának a közepébe kerültél, te voltál a legfontosabb annak a lénynek az életében, legalábbis abban a pillanatban. Biztosan érezted az életre szóló köteléket, azt a kapcsolatot, amely mentes olyan elvont fogalmaktól, mint például a hitelkártya számla vagy a vacsora terve vagy a tegnap esti veszekedés.

Legfőképpen azt érezted, hogy figyeltek rád. Elfogadóan. Bár a kutya barátod nem értette a szavakat, amiket mondtál, mégis hallott téged – a szavak és az érzések mögötti személyt. Ezért érezhetted a kommunikációt hiánytalannak.

Mikor érezted magad hasonlóan egy másik emberi lénnyel való beszélgetésed után?

Mikor voltál képes valakinek ilyen érzést előidézni? Nem lehetne több ilyen hallgatást bonyolítani? Sokkal több ilyet!

Hová lett a valódi kapcsolat?

Az összeköttetések korában élünk, legalább is így mondják. Az elmúlt néhány évtizedben dollármilliókat invesztáltak újabb és újabb technológiákba, hogy az emberek könnyebben és gyorsabban tudjanak kapcsolatba lépni egymással. Minden újonnan felbukkanó kapcsolati felülettel – mobiltelefonok, chat-szobák, e-mail, hangposta, azonnali üzenetküldés, szövegmegjelenítés, Skype, Facebook, Twitter, az online játékok, stb. – a közösségek egyre közelebb kerülnek hozzánk. A mobiltelefonon és az e-mail-en bonyolított kapcsolataink száma gyakran több száz, és sokunknak több száz, vagy akár több ezer LinkedIn kapcsolataink, Facebook barátaink, és/vagy Twitter követőink vannak. Szinte szó szerint, a kezünkben tartjuk a világot. Milyen hihetetlen, milyen klassz!

Nos, talán…

Szóval, hogy is használjuk mi az új technológiát? Hirtelen több mondanivalónk lett egymásnak? A személyes és üzleti kapcsolatok úttörői lettünk? Nyitottunk az egész emberiség felé? Több elmélyült barátságot kötöttünk?

Nos… hát…

Az ABC News tanulmányából kiderült, hogy valójában kevesebb igazi barátunk van, mint a szociális háló virágkora előtt¹, pontosabban, 1985 óta, az egyharmadánál is kevesebb. A barátság fogalmát a tanulmányban így határozták meg: valaki, akivel fontos kérdéseket lehet megbeszélni. Gondolj csak bele. Az a képességünk, hogy megbízzunk valakiben – őszintén, nyíltan – csökken. Az összes, ujjbegyünk alatt kínálkozó lehetőség ellenére nem többet kommunikálunk embertársainkkal, hanem kevesebbet.

Mi folyik itt? Korábbi időszakokhoz képest példa nélküli módon, a kapcsolatfelvétel lehetőségei robbanásszerűen megnőttek, mégis drasztikusan csökkentek a valódi kapcsolatok. Felszínes, trivializált kapcsolataink egyre több és több emberhez kötnek, de mély, valódi érdeklődéssel egyre kevesebbhez.

Itt az idő szembesülni a tényekkel: ha rájössz, hogy a World of Warcraft (számítógépes játék – a ford.) portyázó csapatának három orkája a legközelebbi barátod, itt az ideje bevallani, hogy valami nincs rendben.

Ez a megbillent egyensúly, ami a minőség rovására a mennyiséget részesíti előnyben, nemcsak a magánéletedet, hanem az üzleti érdekeidet is befolyásolja. Régóta ismert, hogy a személyes kapcsolat a legfontosabb a termékértékesítés és a csapatépítés terén, de még az ötletelés és döntéshozás mérlegében is, így vagy úgy. Azok a régi fazonú házalók Az ügynök halálából, akik fél életüket az utakon töltötték ügyfelek felkutatásával, majd vacsorázni és piálni vitték őket, tudták ezt. Vagyis az emberek azzal kötnek üzletet, akiket kedvelnek, és akihez valamilyen módon kötődnek. Ugyanez igaz a munkafelvételi döntéseket illetően. Többnyire igaz, hogy a munkaadók hajlamosak olyan embert alkalmazni, aki szimpatikus. Azzal tudunk együttműködni, akikkel összhangban vagyunk, és ez az alapvető igényünk nem változott a digitális korban sem.

És mégis egyre inkább elmerülünk a felületesség mocsarában. Míg büszkék vagyunk a „barátok” listájára, sokan vannak, akinek senki sincs, akit felhívhatnának, amikor szükségük lenne egy igazi barátra. Ehelyett, a Facebook-on jajveszékelünk, hátha meghallja valaki.

A hiányzó kellék

Az ember egy szociális faj. Így vagyunk kódolva. A többi élőlénnyel való érintkezés éltet bennünket, tesz minket erőssé, és szolgáltatja az örömünket, a kényelmünket és a létezésünk értelmét. Igen sokféle tanulmány mutatta ki, hogy azok, akik elszigetelten élnek, akár fizikailag, akár érzelmileg, többet szenvednek depressziótól és más lelki betegségtől, gyakrabban lesznek betegek és hosszabb ideig, és hamarabb halnak meg, mint azok, akik virágzó, értelmes kapcsolatokkal rendelkeznek. Tehát az élénk emberi kapcsolatok szellemi és fizikai egészséget és hosszabb életet garantálnak.² Ráadásul a pozitív kapcsolatokkal rendelkezők életminősége is jóval magasabb lehet.

Megjegyzések

[←1]

http://abcnews.go.com/Technology/facebook-friends-fewer-close-friends-cornell-sociologist/story?id

[←2]

http://www.health.harvard.edu/newsletter_article/the-health-benefits-of-strong-relationships